તમે મારી સાથે વાત કરી ત્યારે કેટલાક ભારેખમ અંગ્રેજી શબ્દો પણ બોલતા હતા. તમે કહ્યુ કે તમે કર્મચારીઓને ઈન્સેન્ટીવમાં કાર આપી રહ્યા છો, સવજીભાઈ આ તો કેવી વાત થઈ, હું મહેતન કરી પૈસા કમાઉ, બેન્કમાં જમા કરાવુ અને મારા પૈસા જમા થઈ જાય પછી હું તેમાંથી કાર અથવા ઘર ખરીદુ તો નરેન્દ્ર મોદી કહેશે કે તેમણે મને ઘર અને કાર લઈ આપ્યા. હું કહીશ મોદી સાહેબ જુઠ્ઠુ બોલશો નહીં. તો તેઓ કહેશે કેમ તમે મારી બેન્કમાં પૈસા ન્હોતા મુક્યા તો મેં જ તમને પૈસા આપ્યા તેવુ જ કહેવાયને? સવજીભાઈ તમારી દલીલ આવી છે. તમારા એક નાનકડા રત્નકલાકારની અભણ પત્નીને પણ સમજાય છે તેનો પતિ રાત દિવસ અને તહેવાર જોયા વગર મહેનત કરે છે ત્યારે તેને તમે કાર આપી રહ્યા છો, તે પણ તેના પોતાના જ પૈસામાંથી છતાં તે સ્ત્રી બોલતી નથી કારણ તમે તેના માલિક છો.